贈王吉老縣尉
作者：王十朋
朝代：宋

paragraphs: 臣子大節孝與忠，父母仇讎天不同。
賢哉會稽王孝子，感槩有古烈士風。
松楸一夕盜破冢，親獲鼠輩聞之公。
有司守法貸其命，孝子銜恨無終窮。
誰謂書生膽如許，貌若尫羸中甚武。
手斬凶人提髑髏，請死申冤詣公府。
君不見齊襄內行世所羞，春秋賢之緣復讐。
又不見子胥鞭屍報父怨，太史爲之作佳傳。
君今枕戈志已伸，更須移孝爲忠臣。
他年當作傅介子，誓斬樓蘭雪國耻。